text: Eftersøgning afblæst: Efterlyste sejlere og båd er fundet
  11 oktober 2017 kl. 14.38
  Det viste sig, at de efterlyste sejlere var en tysk kvinde og to tyske mænd på fisketur.
  Eftersøgningen af tre sejlere ved Skarrev på nordsiden af Aabenraa Fjord er nu indstillet.
  - Vi har talt med vidner, der så båden ved en badebro i nærområdet her til morgen. Vi fik også oplysninger fra en lokal borger, der passede med signalementet på de tre efterlyste, siger vagtchef hos Syd- og Sønderjyllands Politi, Ivan Gohr Jensen, til TV SYD.
  Ivan Gohr Jensen, vagtchef, Syd- og Sønderjyllands Politi: "De tre efterlyste personer er tyskere. De har ligget og fisket ved en bådebro her til morgen."
  Local Eyes var på stedet under eftersøgningen. Se mere video på localeyes.dk.
  Det lokale vidne havde set de tre personer tage på sejltur og blev bekymret, da bil og trailer stadig stod parkeret mere end et døgn efter. De tre tyskere sejlede ud på Aabenraa Fjord tirsdag morgen klokken 7.30.
  - De tre efterlyste personer er tyskere. De har ligget og fisket ved en bådebro her til morgen, slutter vagtchefen.
  Politiet har ikke selv været i kontakt med de eftersøgte personer, to mænd og en kvinde.
  I den korte tid, der gik fra eftersøgningen gik i gang, til den blev afblæst, har politiet søgt på stranden og undersøgt den tysk-registrerede bil samt trailer for eventuelle spor.
  
  